33. schôdza NR SR - 9.deň - B. popoludní
Dátum: 2025-04-08
Poslanec: Števulová, Zuzana (PS)
Druh vystúpenia: Vystúpenie v rozprave

198. Kolegyne, kolegovia, asi idem teda posledná v tejto rozprave. Rada by som to zhodnotila, v prvom rade by som chcela pripomenúť, že tento návrh zákona má v názve nápravu krívd. Nemyslím si, že náprava krívd je to, o čom sme tu posledné hodiny strávili rozpravu, pretože podľa mňa náprava krívd z toho, čo sa stalo počas pandémie, nie je o tom, že či jedna alebo druhá strana mala lepšieho premiéra alebo ministra zdravotníctva, či kto urobil viac chýb, menej chýb, kto doviezol takú vakcínu alebo onakú vakcínu. To si myslím, že nemuselo byť súčasťou tejto rozpravy, pretože keď sa bavíme o náprave krívd, tak podľa mňa krivdy, ktoré sa tu počas covidu stali, sú niekoľké a dajú sa veľmi jasne pomenovať, ja ich aj pomenujem o chvíľu, a tie ostatné, na to nám mal dať odpoveď svojou funkciou pán splnomocnenec Kotlár, ktorý ale teda sa zjavne venuje iným veciam, ale nemal nám na to dať odpoveď, ani nemal byť priestorom na vyviňovanie sa jednej alebo druhej strany tento zákon. V prvom rade nápravu krívd, ktorú bolo treba učiniť a ktorú v časti tento zákon aj robí, je jednoznačne povinná štátna karanténa. Skonštatoval to veľmi jednoznačne Ústavný súd, skonštatoval to verejný ochranca práv, ktorý sa nepochybne v tomto obrátil na vládnu koalíciu aj na nás, poslancov a poslankyne Národnej rady, aby sme prijali právnu úpravu, ktorá práve to stravné a tie náklady, čo tí ľudia vďaka nezákonnej karanténe znášali, aby sme to nejakým zákonným spôsobom upravili, že sa im vrátia. A v tomto si myslím, že ten návrh v tejto konkrétnej časti je dobrý. Pokiaľ ale ide o krivdu, ktorá údajne vznikla ľuďom, ktorí nedodržiavali opatrenia, tam si myslím, že my nemôžeme mať spor o tom, že právoplatne uložené pokuty za spáchané priestupky sú nejaká krivda. Ak dopustíme niečo takéto, tak potom naozaj, bolo to tu už niekoľkokrát zopakované, ľudia, čo prekračujú rýchlosť, čo nedodržiavajú akékoľvek iné predpisy, stavajú si, ja neviem, čierne stavby, hocičo, prosto majú bianko šek na to, aby žiadali tento štát o odškodnenie za akýkoľvek priestupok, za akúkoľvek pokutu, ktorá im bola uložená. A toto si nemyslím, že sa dá schovať pod zákon, ktorý hovorí o náprave covidových krívd, a preto sme aj v PS podali pozmeňujúci návrh, ktorý rieši práve to, aby táto časť zákona bola z neho vypustená. A ja sa teraz obraciam práve na tú koaličnú stranu, aby ste naozaj zvážili, keď už nie stiahnutie celého toho zákona, pretože potom bude potrebné nejakým spôsobom vypracovať nanovo ten návrh, ktorý sa týka odškodnenia povinnej karantény, aby ste dali preč tú časť, ktorá sa týka covidovej amnestie, pretože to nie je náprava krívd. Krivdou, ktorá tu podľa môjho názoru vznikla a nebola celý tento deň pomenovaná napriek tomu, že to je Medzinárodný deň Rómov a Rómok, je z môjho pohľadu tiež plošná karantenizácia osád. To tento zákon nerieši a Rómom a Rómkam sa nikto vlastne za toto neospravedlnil. To si myslím, že keby tento návrh zákona riešil alebo keby sme tu mali nejaký iný spôsob, akým by sa Slovenská republika za toto opatrenie, ktoré dopadlo etnickým spôsobom na Rómov a Rómky, ospravedlnila, by bolo – špeciálne v dnešný deň – namieste. My sme v PS také uznesenie predložili, ešte bude vlastne na programe a dúfam, že ho podporíte. A v závere môjho vystúpenia, keďže už končime a asi nechceme túto diskusiu ďalej predlžovať, by som sa vás všetkých spýtala: a čo ľudia, ktorí opatrenia dodržiavali? Čo my všetci, väčšina tejto republiky, väčšina ľudí, ktorá tu žila, ktorí aj nosili rúška, aj mesiace nevideli svojich príbuzných, lebo prosto rešpektovali tie obmedzenia, ktoré tu boli ohľadne cestovania, nech už si o nich mysleli čokoľvek, čo tí ľudia? Ak schválime tento zákon aj s tou covidovou amnestiou, tak my vlastne povieme väčšine tejto krajiny, ktorá bez ohľadu na to, aký má názor na politikov, na opatrenia, sa prosto rozhodla, že im stojí za to dodržiavať tie opatrenia, lebo taká je spoločenská dohoda medzi nami občanmi a obyvateľmi, tak im napľujeme do tváre. Čiže prosím vás, keď budete hlasovať za tento zákon a rozmýšľať o jeho podpore, spýtajte sa samých seba, že ako sa pozriete do tváre a čo poviete ľuďom, ktorí to dodržiavali. Ďakujem.